Susanne Bier

Susanne Bier (sündinud 15. aprillil 1960) on taani režissöör. Teda tuntakse eelkõige Oscari võitnud mängufilmi "Hævnen", filmide "Brødre" ja "Pärast pulmi" ning ingliskeelse lühisarja "The Night Manager" järgi.

Elu ja töö
Susanne Bier sündis Taanis Kopenhaagenis juudi peres. Tema isa Rudolf Salomon Bieri pere kolis Taani 1933. aastal. Tema ema Hennie Jonasi pere oli aga juba 20. sajandi alguses antisemiitlikult Venemaalt Taani põgenenud. Enne filmikooli minekut õppis Bier Jeruusalemmas kunsti ja Londonis arhitektuuri. Taani filmikooli lõpetas Bier 1987. aastal.  

Bier on lavastanud mitu filmi nii Taanis kui ka Rootsis. Tuntuks sai ta romantilise komöödiaga "Den Eneste Ene" (1999). Tema populaarsus kasvas veelgi filmidega "Brødre" (2004), "Efter Brylluppet" (2006) ja "Hævnen" (2010). Viimane võitis ka parima võõrkeelse filmi Oscari. Tema esimene ingliskeelne film oli "Things We Lost in the Fire" (2007).

Karjäär
Bier on õppinud Jeruusalemmas Bezaleti kunsti- ja disainiakadeemias ja Londoni Arhitektuuriühingu arhitektuurikoolis (Architecture Assosiation). Bier võitis oma Taani filmikooli lõputööga "De Saliges" (1987) Müncheni filmikooli festivali auhinna. Hiljem näidati filmi ka telekanalilt Channel Four. 

Filmid "Frued Flytter Hjemmefra" (1990), "Det Bli’r Familien" (1993), "Pensionat Oscar" (1995) ja "Sekten" (1997) olid Taanis üsna edukad, ent Bieri tõeline läbimurre kodumaal tuli 1999. aastal filmiga "Den Eneste Ene". Komöödia, mis kajastas elu hapramat poolt, võitis mitmeid Taani Filmiakadeemia auhindu ja pani aluse Bieri koostööle näitleja Paprika Steeniga. Film oli ka kinopubliku hulgas väga populaarne. 

Seejärel lavastas ta kerge ja võluva filmi pealkirjaga "Livet ar en schlager" (2000), kuid rahvusvahelist tähelepanu äratas alles tema järgmine film "Elsker dig for evigt", mis on üles võetud minimalistlikus stiilis Dogma 95 liikumise põhimõtteid järgides. Bieri lavastatud ja Anders Thomas Jenseni stsenaariumil põhinev film jutustab traagilise loo autoõnnetusest, süütundest, petmisest ja reetmisest.

Pärast filmi "Elsker dig for evigt" valmimist kasvas Bieri tuntus sünge filmiga "Brødre" (2004) ning emotsionaalse ja huvitava filmiga "Pärast pulmi" (2006), mis sai 2007. aastal parima võõrkeelse filmi Oscari nominatsiooni. 2008. aastal lavastas ta oma esimese Ameerika filmi "Things We Lost in the Fire", mille peaosades on Benicio del Toro ja Halle Berry. 2011. aastal võitis Bier võõrkeelse filmi Oscari filmiga "Hævnen".

2012. aastal lavastas ta romantilise komöödia "Den skaldede frisør", mis oli Taanis väga populaarne. Filmis tegi kaasa ka iiri näitleja Pierce Brosnan. 

2013. aastal oli ta 63. Berliini filmifestivali žürii liikmete hulgas.

2014. aastal lavastas ta oma teise Ameerika filmi, sünge romantilise draama "Serena", kus lõid kaasa Jennifer Lawrence ja Bradley Cooper. Samal aastal tuli välja ka taanikeelne draama "En chance til". 

2016. aastal lavastas Bier ingliskeelse lühiseriaali "Night Manager", mille peaosades on Hugh Laurie ja Tom Hiddleston. Sari võeti nii kriitikute kui ka rahva poolt väga hästi vastu. Teiste auhindade seas võitis see ka kolm Kuldgloobust ja kaks Emmyt. 

2018. aastal valmis tema kolmas ingliskeelne film "Bird Box", mille peaosas on Sandra Bullock.

Ta on teinud ka mitmeid lühifilme, muusikavideoid ja reklaame, kus käsitletakse enamasti valu, tragöödia ja lunastusega seotud teemasid.

Filmograafia
 Freud flytter hjemmefra... (1991)
 Det bli'r i familien (1994)
 Pensionat Oskar (1995)
 Sekten (1997)
 Den eneste ene (1999)
 Livet är en schlager (2000)
 Elsker dig for evigt (2002)
 Brødre (2004)
 Efter brylluppet (2006)
 Things We Lost in the Fire (2007)
 Hævnen (2010)
 Den skaldede frisør (2012)
 Serena (2014)
 En chance til (2014)
 The Night Manager (2016) - lühisari
 Bird Box'' (2018)

Tunnustus
 Oscar Võitis 2011. aastal parima võõrkeelse filmi Oscari filmiga "Hævnen".
 Kandideeris 2007. aastal filmiga "Efter brylluppet" parima võõrkeelse filmi Oscarile
 Emmy Võitis 2016. aastal Emmy seriaali "The Night Manager" eest parima režissööri kategoorias.
 Euroopa filmiauhind'''
 2011 
 Võitis Euroopa filmiauhinna parima režissööri kategoorias filmi "Hævnen" eest.
 Kandideeris publikupreemiale filmiga "Hævnen".
 Kandideeris Euroopa filmiauhinnale parima filmi kategoorias filmiga "Hævnen". 
 2006
 Kandideeris Euroopa filmiauhinnale parima režissööri kategoorias filmiga "Pärast pulmi". 
 2005
 Kandideeris Euroopa filmiauhinnale parima režissööri kategoorias filmiga "Vennad".

Viited

Välislingid

 Gold, Sylviane. “A Director Comfortable With Catastrophe.” The New York Times 25 March 2007.
 King, Susan. “’In a Better World’ widens director Susanne Bier’s world.” Los Angeles Times 20 February 2011.
 http://www.npr.org/2011/03/10/134391928/filmmaker-susanne-bier-seeking-a-better-world

Taani filmilavastajad
Sündinud 1960